**Kritéria hodnotenia žiaka v predmete občianska náuka**

 Hodnotenie a klasifikácia sa uskutočňuje v súlade s *Metodickým pokynom č. 22/2011 na hodnotenie žiakov základných škôl.* Prospech žiaka sa klasifikuje klasifikačnými stupňami: 1 – výborný, 2 – chválitebný, 3 – dobrý, 4 – dostatočný a 5 – nedostatočný. Hodnotia sa dosiahnuté vedomosti a zručnosti podľa platných učebných osnov a vzdelávacích štandardov. Pri klasifikácii výsledkov sa hodnotí :

a) celistvosť, presnosť a trvácnosť osvojenia požadovaných poznatkov, faktov, pojmov, zákonitostí,

b)schopnosť uplatňovať osvojené poznatky a zručnosti pri výklade spoločenských javov a zákonitostí,

c) aktivita v prístupe k činnostiam, záujem o ne a vzťah k nim,

d) schopnosť zaujať postoj a vyjadriť vlastné stanovisko, kooperatívne riešiť problémy,

e) kvalita výsledkov činností a schopnosť samostatnej práce, schopnosť spolupráce.

 Podklady na hodnotenie a klasifikáciu výchovno-vzdelávacích výsledkov sú získavané:

a) sústavným sledovaním výkonov žiaka a jeho pripravenosti na vyučovanie

b) rôznymi druhmi skúšok (písomné, ústne), didaktické testy, referáty, projekty, prezentácie. **Pri vypracovaní projektov, referátov a prezentácií musí žiak dodržiavať presne stanovené pravidlá :**

**lingvistická správnosť (morfológia, lexikológia, pravopis) ústne prezentovanie projektu, dodanie práce na stanovený termín, estetická stránka projektu, kreativita, vynaložené úsilie.**

c) aktivita žiaka vo všetkých fázach vyučovacej hodiny.

d) dobrovoľné úlohy.

 Stupňom 1 – výborný sa žiak klasifikuje, ak ovláda požadované poznatky, fakty, pojmy, definície a zákonitosti presne a úplne a rozumie vzťahom medzi nimi. Pohotovo vykonáva požadované intelektuálne a motorické činnosti. Samostatne a tvorivo aplikuje osvojené poznatky a zručnosti pri riešení teoretických a praktických úloh, pri výklade a hodnotení javov a zákonitostí. Jeho ústny a písomný prejav je správny, presný a výstižný. Výsledky jeho činnosti sú kvalitné, len s menšími nepresnosťami. K požadovaným záležitostiam vie jasne a pohotovo zaujať postoj a vyjadriť vlastné stanovisko. Žiak je schopný pracovať samostatne aj v skupine.

 Stupňom 2 – chválitebný sa žiak klasifikuje, ak má v presnosti a úplnosti požadovaných poznatkov, faktov, pojmov, definícií a zákonitostí ojedinelé medzery a rozumie vzťahom medzi nimi. Pri vykonávaní požadovaných intelektuálnych a motorických činností prejavuje nepresnosti, tie však vie s pomocou učiteľa korigovať. Samostatne alebo na základe menších podnetov učiteľa aplikuje osvojené poznatky a zručnosti pri riešení teoretických a praktických úloh, pri výklade a hodnotení javov a zákonitostí. Jeho ústny a písomný prejav má menšie nedostatky v správnosti, presnosti a výstižnosti. Výsledky jeho činnosti sú kvalitné, len s menšími nepresnosťami. K požadovaným záležitostiam vie zaujať postoj a vyjadriť vlastné stanovisko. Žiak je schopný pracovať samostatne aj v skupine.

 Stupňom 3 – dobrý sa žiak klasifikuje, ak má v presnosti a úplnosti osvojenia požadovaných poznatkov, faktov, definícií a zákonitostí menšie medzery. Pri vykonávaní požadovaných intelektuálnych a motorických činností, ako aj pri aplikácií osvojených poznatkov a zručností pri riešení teoretických a praktických úloh sa dopúšťa chýb. Závažnejšie nepresnosti a chyby dokáže s pomocou učiteľa korigovať. V ústnom a písomnom prejave má nedostatky v správnosti, presnosti a výstižnosti. V kvalite výsledkov jeho činnosti a v grafickom prejave sa objavujú častejšie nedostatky. K požadovaným záležitostiam vie menej pohotovo zaujať postoj a vyjadriť vlastné stanovisko. Žiak je schopný pod dohľadom pedagóga samostatne pracovať. Má priemerne rozvinuté zručnosti práce v skupine.

 Stupňom 4 – dostatočný sa žiak klasifikuje, ak má v presnosti a úplnosti osvojenia požadovaných poznatkov, faktov, definícií a zákonitostí závažné medzery. Pri vykonávaní požadovaných intelektuálnych a motorických činností, ako aj pri aplikácii osvojených poznatkov a zručností pri riešení teoretických a praktických úloh sa dopúšťa závažných chýb. Jeho ústny a písomný prejav má vážne nedostatky v správnosti, presnosti a výstižnosti. V kvalite výsledkov jeho činnosti a v grafickom prejave sa objavujú častejšie nedostatky. Závažné nedostatky a chyby dokáže žiak s pomocou učiteľa opraviť. K požadovaným záležitostiam nevie pohotovo zaujať postoj a s problémami vyjadruje vlastné stanovisko. Pri samostatnom štúdiu má žiak vážne problémy. Nemá dostatočne rozvinuté zručnosti spolupráce.

 Stupňom 5 – nedostatočný sa žiak klasifikuje, ak si požadované poznatky, fakty, definície a zákonitosti neosvojil. Trvale má závažné nedostatky vo vykonávaní požadovaných intelektuálnych a motorických činností. Nie je schopný riešiť teoretické a praktické úlohy kvôli chýbajúcim vedomostiam a zručnostiam. Jeho písomný a ústny prejav je nevyhovujúci. K požadovaným záležitostiam nevie zaujať postoj a nie je schopný vyjadriť vlastné stanovisko. Žiak nie je schopný uspokojivo pracovať ani pod trvalým dohľadom učiteľa. Nezapája sa do práce v skupine.

 Podľa Metodického pokynu na hodnotenie a klasifikáciu, je žiak skúšaný z predmetu ústne, písomne alebo prakticky. Žiak by mal byť v priebehu polroka z  vyučovacieho predmetu s hodinovou dotáciou jedna hodina týždenne vyskúšaný minimálne dvakrát (minimálne 1 ústna odpoveď a minimálne 1 písomná odpoveď) . Pri hodnotení sa uplatňuje primeraná náročnosť. Výkony sú hodnotené komplexne a v plnej miere sa rešpektujú ľudské práva žiaka. Výsledok hodnotenia bude po ústnom skúšaní oznámený ihneď. Výsledok písomného skúšania bude oznámený a predložený k nahliadnutiu najneskôr do 14 dní. Písomná práca po tematickom celku bude oznámená vopred.

**Hodnotenie a klasifikácia testov a písomných prác:**

 Známka z testu alebo písomnej práce sa určuje na základe prepočtu dosiahnutého počtu bodov podľa stupnice:

100% - 90% bodov = výborný;

89% - 75% bodov = chválitebný;

74% - 50% bodov = dobrý;

49% - 30% bodov = dostatočný;

29% - 0% bodov = nedostatočný.

 Pri určovaní stupňa prospechu na konci klasifikačného obdobia sa hodnotí kvalita práce a učebné výsledky, ktoré žiak dosiahol počas celého klasifikačného obdobia. Pritom sa prihliada na systematickosť v práci žiaka, na jeho prejavované osobné a sociálne kompetencie ako je zodpovednosť, snaha, iniciatíva, ochota a schopnosť spolupracovať počas celého klasifikačného obdobia. **Stupeň prospechu sa neurčuje na základe priemeru známok** získaných v danom klasifikačnom období, **prihliada sa k dôležitosti a váhe jednotlivých známok**. Podmienkou súhrnnej klasifikácie je pravidelné a riadne plnenie študijných povinností žiaka a absolvovanie všetkých písomných prác nasledujúcich po každom tematickom celku. V prípade neúčasti na tomto type hodnotenia a po jej riadnom ospravedlnení, bude žiakovi poskytnutý jeden náhradný termín na napísanie chýbajúcej práce.